Лъэпкъ фIыгъуэ
Урысейм и къэфакIуэ гуп нэхъыжьхэм, нэхъ лъэщ дыдэхэм ящыщщ «Кабардинка» къэрал академическэ ансамблыр. Мы гъэм абы игъэлъэпIэнущ илъэс 80 зэрырикъур.
Гупым ди лъэпкъ къафэхэр дунейпсо утыкум ирихьащ, пшыхь мин бжыгъэхэр иригъэкIуэкIащ, Iэгуауэшхуэхэр хуаIэтащ. Ахэр ауэ къызэрыгуэкI ехъулIэныгъэкъым, атIэ икъукIэ къару куэд зрахьэлIащ. Ансамблым нобэ иIэ пщIэмрэ щIыхьымрэ псори дрогушхуэ, уеблэмэ «Кабардинка»-р лъэпкъым и дамыгъэ лъапIэ хъуащ.
Мы ансамблыр хуабжьу егугъуащ XX лIэщIыгъуэм адыгэ щэнхабзэм зиужьа хъуным. КъэIуэтэгъуейщ абы ноби къихь сэбэпынагъыр зыхуэдэр. «Кабардинка»-р адыгэхэм я макъамэмрэ къафэмрэ я хъумакIуэщ. ЕхъулIэныгъэшхуэхэр абы щызыIэригъэхьащ хамэ къэралхэм. «Мы къэфакIуэхэм я уардагъэр зэрыбгъэщIэгъуэн псалъэ пхурикъуркъым, абыхэм ягъэлъагъуэ телъыджэр псэкIэ зыхэпщIэн хуейуэ арагъэнщ… Зы гуфIэгъуэ егъэлеякIэ узэщIаIэтэ абыхэм. Ансамблым и къэфэкIэм хыболъагъуэ я лъэпкъ хабзэжьхэм зэрызыхуагъэзэжри», — итхыгъащ зэгуэр Мароккэм къыщыдэкI «Вижи марокэн» газетым.
1981, 1985 гъэхэм Иорданием и пащтыхь Хъусейн ансамблым къыхуигъэфэщауэ щытащ Щхьэхуитыныгъэ орденым и япэ нагъыщэмрэ Иорданием и Вагъуэмрэ.
Къытедгъэзэжми тфIэмащIэу жыдоIэ «Кабардинка» ансамблыр лъэпкъым зэрихъугъуэфIыгъуэр икIи гупым и Iуэхухэр адэкIи ефIэкIуэну ди гуапэщ.
БОРЭ Заур,
«Кабардинка» къэфакIуэ гупым и унафэщIым и къуэдзэ.
